|  |
| --- |
| PATVIRTINTA  Klaipėdos miesto savivaldybės  tarybos 2013 m. birželio 27 d. sprendimu Nr. T2-155 |
| (Klaipėdos miesto savivaldybės |
| tarybos 2016 m. sausio 15 d. |
| sprendimo Nr. T1-18 redakcija) |

**KLAIPĖDOS MIESTO JŪRINĖS KULTŪROS APDOVANOJIMO „ALBATROSAS“ NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto jūrinės kultūros apdovanojimo „Albatrosas“ nuostatai nustato Klaipėdos miesto jūrinės kultūros apdovanojimo „Albatrosas“ (toliau – apdovanojimas) formą, nominacijas, finansavimo šaltinius, suteikimo ir įteikimo tvarką bei laureatų teises.

2. Apdovanojimo tikslas yra įvertinti bei pagerbti jūrinės kultūros srityje dirbančius žmones ir organizacijas.

3. Apdovanojimą skiria Klaipėdos miesto savivaldybės meras (toliau – meras) Jūrinės kultūros koordinacinės tarybos (toliau – JKKT) teikimu. Sprendimas dėl apdovanojimo įforminamas mero potvarkiu.

4. Apdovanojimas yra sumažinta negrįžusiems jūrininkams ir laivams skirto paminklo „Albatrosas“ skulptūra ir raštas, patvirtinantis apdovanojimo suteikimą, pasirašytas mero.

5. Apdovanojimo suteikimo procedūrą ir apdovanojimo ceremoniją organizuoja Klaipėdos miesto savivaldybės administracijos Ugdymo ir kultūros departamento Kultūros skyrius (toliau – Kultūros skyrius).

6. Apdovanojimo skulptūros pagaminimas ir apdovanojimo ceremonija finansuojama iš Klaipėdos miesto savivaldybės miesto kultūrinio savitumo puoselėjimo bei kultūrinių paslaugų gerinimo programai skirtų asignavimų.

7. Apdovanojimas įteikiamas Europos jūros dienos proga arba kitos jūrinės šventės metu prie negrįžusiems jūrininkams ir laivams skirto paminklo „Albatrosas“ Smiltynėje.

8. Jeigu laureatas (fizinis asmuo) miršta, nespėjus įteikti jam apdovanojimo, apdovanojimas gali būti įteiktas jo šeimos nariams ar artimiems giminaičiams.

**II SKYRIUS**

**APDOVANOJIMO NOMINACIJOS**

9. Apdovanojimu įvertinami reikšmingiausi praėjusių kalendorinių metų darbai jūrinės kultūros srityje: jūriniai socialiniai projektai, jūriniai kultūriniai projektai, jūrinės grožinės, mokslinės literatūros leidiniai, marinistinės žurnalistikos darbai. Teikėjų iniciatyva gali būti teikiami ir kiti su jūrine kultūra susiję siūlymai.

10. Vienas nominantas gali pretenduoti tik į vieną apdovanojimą.

11. Kiekvienais metais gali būti įteikiami ne daugiau kaip trys apdovanojimai.

**III SKYRIUS**

**APDOVANOJIMO SUTEIKIMO TVARKA**

12. Kultūros skyrius žiniasklaidoje paskelbia kvietimą siūlyti pretendentus apdovanojimui gauti. Pasiūlymai priimami vieną mėnesį nuo paskelbimo datos.

13. Pretendentus apdovanojimui gauti gali siūlyti fiziniai ir juridiniai asmenys.

14. Pretendentai apdovanojimui siūlomi pateikiant raštu užpildytą formą (priedas), kurioje pateikiami duomenys apie pretendentą ir nurodoma, už kokius 9 punkte išvardytus darbus jis teikiamas apdovanojimui, trumpai aprašomi išskirtiniai pretendento nuopelnai jūrinės kultūros srityje.

15. Kultūros skyrius gautus pasiūlymus pateikia JKKT.

16. JKKT, išanalizavusi pateiktus siūlymus, balsų dauguma išrenka apdovanojimo laureatus.

17. JKKT posėdyje svarstant apdovanojimo skyrimą, pristatyti pretendentus be balsavimo teisės gali ir juos pasiūliusios įstaigos, įmonės, organizacijos, asociacijos, asmenys.

18. Jeigu JKKT narys yra pretendentas į apdovanojimą arba su pretendentu (fiziniu asmeniu) susijęs artimais giminystės ryšiais, jis neturi teisės balsuoti priimant sprendimą jo atžvilgiu ir privalo nusišalinti.

19. Iki apdovanojimo ceremonijos laureatai viešai neskelbiami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_